b'\n_START_ARTICLE_\nPlymouthbr\xc3\xb8drene\n_START_PARAGRAPH_\nPlymouthbr\xc3\xb8drene (engelsk: Plymouth Brethren) ogs\xc3\xa5 kaldet Darbyister, er en s\xc3\xa6regen kristen trosretning, der blev grundlagt under ledelse af John Nelson Darby i 1830\'erne _NEWLINE_Formelt blev bev\xc3\xa6gelsen organiseret i 1831 af en gruppe personer, der var kommet sammen til m\xc3\xb8der nogen \xc3\xa5r i forvejen. De lagde v\xc3\xa6gt p\xc3\xa5 Jesu genkomst og profetierne. Darby \xc3\xb8nskede at have en s\xc3\xa5 enkel organisation som mulig. Han rejste i mange lande, blandt andet til Schweiz, hvor han s\xc3\xb8gte at forkynde sin l\xc3\xa6re. I 1845 blev bev\xc3\xa6gelsen delt i to. Darby og hans tilh\xc3\xa6ngere blev derefter kendt som Exclusive Brethren, mens den anden gren blev kendt som Open Brethren. Senere er bev\xc3\xa6gelsen blevet delt i endnu flere retninger. _NEWLINE_Darby praktiserede barned\xc3\xa5b, men i dag praktiserer de fleste i menigheder indenfor Plymouthbr\xc3\xb8drene voksend\xc3\xa5b. Menighederne har en enkel organisation, hvor menighederne ledes af \xc3\xa6ldste. Gudstjenesterne er ganske enkle. _NEWLINE_Menighedens medlemmer er hovedsagelig bosat i USA, Storbritannien, Australien, F\xc3\xa6r\xc3\xb8erne (Open Brethren - Br\xc3\xb8\xc3\xb0rasamkoman) og visse afrikanske og latinamerikanske lande, og t\xc3\xa6ller p\xc3\xa5 verdensplan omkring en million.\n_START_SECTION_\nHistorie\n_START_PARAGRAPH_\nI 1845 skete der en splittelse indenfor Plymouthbr\xc3\xb8drene, der delte sig i flere partier. Typisk deles Plymouthbr\xc3\xb8drenes op i "Open Brethren" of "Exclusive Brethren". Skillet g\xc3\xa5r f\xc3\xb8rst og fremmest p\xc3\xa5, at de \xc3\xa5bne menigheder v\xc3\xa6lger at engagere sig mere i det omivende samfund, mens mange af de lukkede br\xc3\xb8dre foretr\xc3\xa6kker en ekskluderende livsstil med visse sektlignende tr\xc3\xa6k._NEWLINE_I Schweiz spillede darbyisterne en rolle i landets indre stridigheder i 1830erne og 1840erne. I det vestlige Tyskland bredte de sig under ledelse af Carl Brockhaus i Elberfeld, men de m\xc3\xa5tte under nazitiden udst\xc3\xa5 sv\xc3\xa6re forf\xc3\xb8lgelser; i dag er der omkring 50 000 Plymouthbr\xc3\xb8dre i Tyskland. De fleste Plymouthbr\xc3\xb8dre bor i Storbritannien og USA samt andre engelsktalende lande, mens der er ca. 5.000 p\xc3\xa5 F\xc3\xa6r\xc3\xb8erne.\n_START_SECTION_\nOpen Brethren\n_START_PARAGRAPH_\nDe \xc3\xa5bne menigheder v\xc3\xa6lger at engagere sig i det omgivende samfund og har ogs\xc3\xa5 en mere gener\xc3\xb8s indstilling til andre kristne. I mange \xc3\xa5bne menigheder er alle troende og d\xc3\xb8bte velkomne til at modtage nadver, uanset kirkeligt tilh\xc3\xb8rsforhold. De \xc3\xa5bne br\xc3\xb8dre praktiserer altid voksend\xc3\xa5b ("troended\xc3\xa5b"), mens en del lukkede menigheder anvender barned\xc3\xa5b. Br\xc3\xb8\xc3\xb0rasamkoman p\xc3\xa5 F\xc3\xa6r\xc3\xb8erne, der omfatter omkring 1/10 af befolkningen, er Open Brethren og deltager fuldt ud i det almindelige samfundsliv.'